นักเศรษฐศาสตร์ให้รัฐบาลสอบตกบริหารศก.
โพลมหาวิทยาลัยกรุงเทพ เผยนักเศรษฐศาสตร์ให้คะแนนรัฐบาลบริหารเศรษฐกิจ3.83เต็ม10 ด้านบริหารจัดการราคาพลังงานแย่สุด
1 พ.ค. 2555

โพลมหาวิทยาลัยกรุงเทพ เผยนักเศรษฐศาสตร์ให้คะแนนรัฐบาลบริหารเศรษฐกิจ3.83เต็ม10 ด้านบริหารจัดการราคาพลังงานแย่สุด
ศูนย์วิจัยมหาวิทยาลัยกรุงเทพ (กรุงเทพโพลล์) ได้เปิดเผยผลสำรวจความคิดเห็นนักเศรษฐศาสตร์จากองค์กรชั้นนำ 26 แห่ง จำนวน 63 คนในหัวข้อ ประเมินผลงานด้านเศรษฐกิจของรัฐบาลในรอบ 9 เดือน ระหว่างวันที่ 20 - 25 เม.ย. ที่ผ่านมา พบว่า นักเศรษฐศาสตร์ประเมินผลงานการบริหารเศรษฐกิจในภาพรวมของรัฐบาล น.ส.ยิ่งลักษณ์ ชินวัตร โดยให้คะแนน 3.83 คะแนน จากเต็ม 10




ผลโพลยังระบุถึงคะแนนที่รัฐบาลได้รับในการบริหารเศรษฐกิจแต่ละด้านดังนี้ การเติบโตของ GDP ได้ 5.00 คะแนน (เต็ม 10 คะแนน) ด้านการนำพาเศรษฐกิจไทยในช่วงหลังวิกฤตน้ำท่วมใหญ่ ได้ 4.53 คะแนน (เต็ม 10 คะแนน) ด้านการบริหารจัดการหนี้สาธารณะได้ 3.75 คะแนน (เต็ม 10 คะแนน) ด้านการสร้างความเป็นธรรมในสังคม ลดความเหลื่อมล้ำด้านเศรษฐกิจ ได้ 3.47 คะแนน (เต็ม 10 คะแนน) ด้านการแก้ปัญหา/ดูแลเสถียรภาพของราคาสินค้า ได้ 3.17 คะแนน (เต็ม 10 คะแนน) ด้านการบริหารจัดการราคาพลังงาน 3.03 คะแนน (เต็ม 10 คะแนน)
ขณะที่ผลงานในการดำเนินโครงการตามที่ได้หาเสียงไว้กับประชาชน พบว่า โครงการที่นักเศรษฐศาสตร์เห็นว่ามีผลงานอยู่ในระดับในระดับยอดเยี่ยม มีดังนี้อันดับ 1.โครงการขจัดยาเสพติดใน12 เดือน 54.9% อันดับ 2.โครงการคืนภาษีให้ผู้ซื้อรถคันแรก 35.3% อันดับ 3.โครงการ30 บาทรักษาทุกโรคได้จริง 33.3%
ส่วนโครงการที่เห็นว่ามีผลงานอยู่ในระดับในระดับยอดแย่ มีดังนี้ อันดับ 1. โครงการยกเลิกกองทุนน้ำมัน (การลดราคาน้ำมันเบนซินและดีเซล) 43.5% อันดับ 2.โครงการจำนำข้าวเปลือกเจ้าเกวียนละ 15,000 บาท และข้าวหอมมะลิเกวียนละ 20,000 บาท 40.3% อันดับ 3.คือโครงการแจกแท็บเลต พีซี ให้เด็กนักเรียน และโครงการขึ้นค่าแรงขั้นต่ำ 300 บาท ภายใน 90 วัน ได้ 38.7% เท่ากัน